Title: พระราชกฤษฎีกาเปลี่ยนแปลงเขตอำนาจศาลแขวงสุรินทร์ พ.ศ. 2543

พระราชกฤษฎีกา

พระราชกฤษฎีกา
เปลี่ยนแปลงเขตอำนาจศาลแขวงสุรินทร์
พ.ศ. ๒๕๔๓[๑]

ภูมิพลอดุลยเดช ป.ร.
ให้ไว้ ณ วันที่ ๒๗
พฤษภาคม พ.ศ. ๒๕๔๓
เป็นปีที่ ๕๕
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรเปลี่ยนแปลงเขตอำนาจศาลแขวงสุรินทร์

อาศัยอำนาจตามความในมาตรา ๒๒๑
ของรัฐธรรมนูญแห่งราชอาณาจักรไทย และมาตรา ๓
แห่งพระราชบัญญัติจัดตั้งศาลแขวงและวิธีพิจารณาความอาญาในศาลแขวง พ.ศ. ๒๔๙๙
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้เรียกว่า
พระราชกฤษฎีกาเปลี่ยนแปลงเขตอำนาจศาลแขวงสุรินทร์ พ.ศ. ๒๕๔๓

มาตรา ๒ 
พระราชกฤษฎีกานี้ให้ใช้บังคับตั้งแต่วันที่ ๑ มิถุนายน พ.ศ. ๒๕๔๓เป็นต้นไป

มาตรา ๓ 
ให้ศาลแขวงสุรินทร์ในจังหวัดสุรินทร์ ซึ่งมีเขตอำนาจในอำเภอเมืองสุรินทร์
อำเภอกาบเชิง อำเภอจอมพระ อำเภอท่าตูม อำเภอปราสาท อำเภอรัตนบุรี อำเภอศีขรภูมิ
อำเภอสนม อำเภอสำโรงทาบ และอำเภอสังขะ มีเขตอำนาจในอำเภอเมืองสุรินทร์
อำเภอกาบเชิง อำเภอจอมพระ อำเภอบัวเชด อำเภอปราสาท อำเภอลำดวน อำเภอศีขรภูมิ
อำเภอสังขะ กิ่งอำเภอเขวาสินรินทร์ อำเภอเมืองสุรินทร์ กิ่งอำเภอพนมดงรัก
อำเภอกาบเชิง และกิ่งอำเภอศรีณรงค์ อำเภอสังขะ

มาตรา ๔ 
บรรดาคดีในเขตอำนาจของศาลจังหวัดรัตนบุรีที่ค้างพิจารณาอยู่ในศาลแขวงสุรินทร์ในวันเปิดทำการศาลจังหวัดรัตนบุรี
ให้คงพิจารณาพิพากษาในศาลแขวงสุรินทร์

มาตรา ๕ 
ให้รัฐมนตรีว่าการกระทรวงยุติธรรมรักษาการตามพระราชกฤษฎีกานี้

ผู้รับสนองพระบรมราชโองการ
ชวน  หลีกภัย
นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
โดยที่ได้มีการจัดตั้งศาลจังหวัดรัตนบุรีขึ้นตามพระราชบัญญัติจัดตั้งศาลจังหวัดที่อำเภอรัตนบุรี
จังหวัดสุรินทร์ พ.ศ. ๒๕๓๗ โดยมีเขตตลอดท้องที่อำเภอรัตนบุรี อำเภอชุมพลบุรี
อำเภอท่าตูม อำเภอสนม และอำเภอสำโรงทาบ จังหวัดสุรินทร์ และจะเปิดทำการในวันที่ ๑
มิถุนายน พ.ศ. ๒๕๔๓ แต่พระราชกฤษฎีกาเปลี่ยนแปลงเขตอำนาจศาลแขวงขอนแก่น
ศาลแขวงชลบุรี ศาลแขวงนครราชสีมา ศาลแขวงพระนครศรีอยุธยา ศาลแขวงลพบุรี
ศาลแขวงสุรินทร์ ศาลแขวงอุดรธานี และศาลแขวงอุบลราชธานี พ.ศ. ๒๕๓๒
ได้กำหนดให้ศาลแขวงสุรินทร์มีเขตอำนาจในท้องที่ที่อยู่ในเขตอำนาจศาลจังหวัดรัตนบุรีด้วย
จึงทำให้ศาลทั้งสองมีเขตอำนาจซ้อนกัน ดังนั้น
เพื่อมิให้เกิดความสับสนและเพื่ออำนวยความสะดวกแก่ประชาชนและเจ้าหน้าที่ที่เกี่ยวข้อง
สมควรเปลี่ยนแปลงเขตอำนาจศาลแขวงสุรินทร์ไม่ให้ซ้อนกับเขตอำนาจศาลจังหวัดรัตนบุรี
นอกจากนี้
ในปัจจุบันการคมนาคมระหว่างอำเภอบัวเชดกับอำเภอเมืองสุรินทร์มีความสะดวกรวดเร็วขึ้น
ประกอบกับกรมการปกครองได้ยกฐานะกิ่งอำเภอลำดวน อำเภอสังขะ
ซึ่งอยู่ในเขตอำนาจศาลแขวงสุรินทร์ เป็นอำเภอลำดวน
และยกฐานะตำบลในอำเภอที่อยู่ในเขตอำนาจศาลแขวงสุรินทร์เป็นกิ่งอำเภอ คือ
กิ่งอำเภอเขวาสินรินทร์ อำเภอเมืองสุรินทร์ กิ่งอำเภอพนมดงรัก อำเภอกาบเชิง
และกิ่งอำเภอศรีณรงค์ อำเภอสังขะ สมควรเปลี่ยนแปลงเขตอำนาจศาลแขวงสุรินทร์ให้ครอบคลุมถึงอำเภอและกิ่งอำเภอดังกล่าวด้วย  จึงจำเป็นต้องตราพระราชกฤษฎีกานี้

ศุภกรณ/ผู้จัดทำ
๒๖ ตุลาคม ๒๕๕๓

เอกฤทธิ์/ผู้ตรวจ
๔ พฤศจิกายน ๒๕๕๓

[๑] ราชกิจจานุเบกษา
เล่ม ๑๑๗/ตอนที่ ๔๙ ก/หน้า ๙/๓๑ พฤษภาคม ๒๕๔๓